Suhumin yhteentörmäys

Suhumin yhteentörmäys tapahtui 14. elokuuta 1982, kun lentoon lähdössä ollut Aeroflotin Tupolev Tu-134A törmäsi kiitotielle tulleeseen Aeroflotin Let L-410M:ään Suhumin Babušerin lentoasemalla. Kaikki 11 L-410:ssa ollutta kuolivat, kun taas kukaan 82 Tu-134:ssä olleesta ei loukkaantunut. Tu-134 oli Aeroflotin lennolla 974 Suhumista Moskovaan ja L-410 lennolla G-73 Suhumista Kutaisiin.

Onnettomuus tapahtui, kun lennonjohtaja antoi L-410:n miehistölle luvan rullata kiitotielle sen keskivaiheilta ja lähteä lentoon, vaikka Tu-134 oli jo lähtökiidossa. Kun Tu-134:n miehistö huomasi edessään L-410:n, he keskeyttivät lentoonlähdön ja ohjasivat konetta vasemmalle. L-410:n miehistö puolestaan ohjasi konettaan oikealle yrittäen välttää yhteentörmäyksen. Siitä huolimatta Tu-134:n oikeanpuolinen siipi osui L-410:aan. Tu-134:llä oli nopeutta 214 kilometriä tunnissa, ja siipi leikkasi L-410:n matkustamon pituussuunnassa kahtia ikkunoiden tasolta. Tu-134 ajautui ulos kiitotieltä. Sen oikea siipi tuhoutui ja runko kärsi vaurioita, eikä konetta lopulta enää korjattu.

Lähteet 

Lentokoneiden yhteentörmäykset
Lento-onnettomuudet Georgiassa
Vuoden 1982 lento-onnettomuudet